b'\n_START_ARTICLE_\nSilm\xc3\xa4koralli\n_START_SECTION_\nUlkon\xc3\xa4k\xc3\xb6\n_START_PARAGRAPH_\nSilm\xc3\xa4koralli muodostaa suuria, puunn\xc3\xa4k\xc3\xb6isi\xc3\xa4 runkokuntia, jotka voivat kiinnitty\xc3\xa4 alustaansa tai ajelehtia pohjan tuntumassa irrallaan. Sen polyypit ovat l\xc3\xa4pikuultavat ja v\xc3\xa4ritykselt\xc3\xa4\xc3\xa4n valkoiset, vaaleanpunaiset tai kellert\xc3\xa4v\xc3\xa4t. Kussakin polyypissa voi olla jopa viisikymment\xc3\xa4 lonkeroa. Polyyppien tukirangot ovat enint\xc3\xa4\xc3\xa4n sormenpaksuiset ja kiinnittyneet toisiinsa tihe\xc3\xa4n \xe2\x80\x9doksaston\xe2\x80\x9d muodostavilla ulokkeilla.\n_START_SECTION_\nLevinneisyys\n_START_PARAGRAPH_\nSilm\xc3\xa4koralli el\xc3\xa4\xc3\xa4 syv\xc3\xa4nmeren vy\xc3\xb6hykkeell\xc3\xa4 Atlantin valtameress\xc3\xa4. Levinneisyysalue ulottuu Euroopan ja Afrikan l\xc3\xa4nsirannikolta Pohjois- ja Etel\xc3\xa4-Amerikan it\xc3\xa4rannikolle. Yksitt\xc3\xa4isi\xc3\xa4 havaintoja on tehty my\xc3\xb6s Madagaskarin aluevesill\xc3\xa4. Suurin silm\xc3\xa4koralliriutta on R\xc3\xb8strevet, Pohjois-Norjassa Lofoottien saariryhm\xc3\xa4n lounaispuolella.\n_START_SECTION_\nElintavat\n_START_PARAGRAPH_\nSilm\xc3\xa4koralli el\xc3\xa4\xc3\xa4 kivikkoisessa tai pehme\xc3\xa4ss\xc3\xa4 merenpohjassa yleens\xc3\xa4 yli 150 metrin syvyydess\xc3\xa4 mutta joskus my\xc3\xb6s matalammissa rannikkovesiss\xc3\xa4. Se muodostaa suuria, merenpohjasta irrallaan ajelehtivia rykelmi\xc3\xa4 tai lauttoja, jotka voivat kasvaa 1 metrin korkuisiksi ja jopa 50 metrin l\xc3\xa4pimittaisiksi. Silm\xc3\xa4koralli kiinnittyy harvoin alustaansa, sill\xc3\xa4 tietyt sarveispiisieniin kuuluvat sieniel\xc3\xa4imet (Cliona) tunkeutuvat sen kuolleisiin osiin ja heikent\xc3\xa4v\xc3\xa4t niit\xc3\xa4. Sieniel\xc3\xa4inten takia tukirangosta murenee jatkuvasti lukemattomia pieni\xc3\xa4 palasia, joiden ymp\xc3\xa4rille voi alkaa kehitty\xc3\xa4 uusia runkokuntia.'